b'\n_START_ARTICLE_\nDem\xc3\xb2crates de Catalunya\n_START_SECTION_\nCreaci\xc3\xb3 del partit\n_START_PARAGRAPH_\nLa majoria dels membres de Dem\xc3\xb2crates de Catalunya formaven part d\'Uni\xc3\xb3 Democr\xc3\xa0tica de Catalunya fins al final del mes de juny del 2015. L\'inici d\'un conflicte d\'orde ideol\xc3\xb2gic al si d\'Uni\xc3\xb3 Democr\xc3\xa0tica de Catalunya va comen\xc3\xa7ar arran de la celebraci\xc3\xb3 d\'una consulta interna de la milit\xc3\xa0ncia sobre el "full de ruta a seguir en el Proc\xc3\xa9s Sobiranista de Catalunya". _NEWLINE_En la reuni\xc3\xb3 del comit\xc3\xa8 de govern del partit, del dia 2 de juny del 2015, la majoria de membres van ratificar l\'organitzaci\xc3\xb3 d\'una consulta el 14 de juny del 2015. La pregunta aprovada per la direcci\xc3\xb3 d\'Uni\xc3\xb3 Democr\xc3\xa0tica va ser la seg\xc3\xbcent: "Voleu que Uni\xc3\xb3 Democr\xc3\xa0tica de Catalunya continu\xc3\xaf el seu comprom\xc3\xads amb el proc\xc3\xa9s des del catalanisme integrador i d\'acord amb els seg\xc3\xbcents criteris? Aquests sis criteris s\xc3\xb3n: sobirania, democr\xc3\xa0cia, di\xc3\xa0leg, seguretat jur\xc3\xaddica, Europa i cohesi\xc3\xb3. A la pr\xc3\xa0ctica, aix\xc3\xb2 vol dir que Uni\xc3\xb3 condicionar\xc3\xa0 el seu suport al fet que no es limiti l\'aspiraci\xc3\xb3 de plena sobirania per a Catalunya; que totes les decisions es prenguin per majoria; que el proc\xc3\xa9s es gestioni des del di\xc3\xa0leg amb el govern espanyol; que no hi hagi declaraci\xc3\xb3 unilateral ni proc\xc3\xa9s constituent al marge de la llei; que es descartin escenaris fora de la UE i que es garanteixi la cohesi\xc3\xb3 social." _NEWLINE_Dels 28 membres de la direcci\xc3\xb3 nacional amb dret de vot presents en el comit\xc3\xa8 de govern, 17 van votar a favor del text proposat, 9 en contra i una abstenci\xc3\xb3. _NEWLINE_El sector oficial del partit amb el secretari general del partit, Ramon Espadaler, al capdavant va fer campanya a favor de la proposta mentre que el sector clarament independentista liderat per Antoni Castell\xc3\xa0 va demanar el vot negatiu. _NEWLINE_El 14 de juny del 2015 el s\xc3\xad a la consulta interna va guanyar per un estret marge de vots: el 50,3% i 1351 vots. El no va obtenir el 46,2% amb 1226 vots._NEWLINE_El dilluns 15 de juny del 2015 el comit\xc3\xa8 de govern va reunir-se durant tres hores per analitzar els resultats de la consulta interna. El partit va decidir, amb 19 vots a favor del sector oficialista i 8 en contra dels independentistes, d\'obrir converses amb Converg\xc3\xa8ncia Democr\xc3\xa0tica de Catalunya, i no pas amb Esquerra Republicana de Catalunya, l\'Assemblea Nacional Catalana, \xc3\x92mnium Cultural i l\'Associaci\xc3\xb3 de Municipis per la Independ\xc3\xa8ncia, per veure com UDC es podia incorporar al full de ruta amb els sis condicionants aprovats en la consulta del 14 de juny del 2015. Sortint de la reuni\xc3\xb3 els dirigents del sector independentista van anunciar que negociarien pel seu compte amb CDC, ERC, ANC, \xc3\x92mnium i la resta d\'entitats adherides al full de ruta per fer una nova proposta al comit\xc3\xa8 de govern per integrar-se al full de ruta._NEWLINE_En el consell nacional d\'Uni\xc3\xb3 Democr\xc3\xa0tica de Catalunya posterior a la consulta celebrat el 20 de juny del 2015 la direcci\xc3\xb3 va proposar que el partit concorri sol en les eleccions parlament\xc3\xa0ries catalanes previstes pel 27 de setembre del 2015. El 69% dels membres d\'aquest \xc3\xb2rgan hi van donar suport i el 28% van votar-hi en contra. El mateix dia, Joan Rigol, antic president del Parlament de Catalunya i coordinador del Pacte Nacional pel Dret a Decidir va anunciar p\xc3\xbablicament que abandonava la seva milit\xc3\xa0ncia a UDC. _NEWLINE_El 25 de juny del 2015 el sector independentista del partit va constituir la plataforma Hereus UDC 1931 amb l\'objectiu de donar suport a la llista transversal proposada pel president Artur Mas i d\'evitar que els no-independentistes prenguin el control total del partit tot i comptar nom\xc3\xa9s amb el suport del 50% de la milit\xc3\xa0ncia. La roda de premsa de la plataforma va comptar amb la pres\xc3\xa8ncia de l\'expresident del Parlament, Joan Rigol; la presidenta del Parlament, N\xc3\xbaria de Gispert, la diputada Merc\xc3\xa8 Jou i el secretari d\'universitats de la Generalitat de Catalunya Antoni Castell\xc3\xa0. "La nostra prioritat \xc3\xa9s donar suport, expressar i representar la meitat de milit\xc3\xa0ncia; fer pinya en un projecte que impulsa el president Artur Mas per bastir un acord global plebiscitari en defensa del s\xc3\xad" va declarar als periodistes presents en l\'acte el portaveu de la plataforma, Toni Castell\xc3\xa0. En la confer\xc3\xa8ncia de premsa N\xc3\xbaria de Gispert va tenir les paraules m\xc3\xa9s dures contra la direcci\xc3\xb3 d\'UDC que va acusar de voler dinamitar el proc\xc3\xa9s independentista:" Ara si que l\'entenem, i l\'entenem per all\xc3\xb2 que he dit abans, perqu\xc3\xa8 era una estrat\xc3\xa8gia calculada des del 2010, calculada, molt pensada. D\'una banda volien trencar amb la federaci\xc3\xb3. D\'una altra volien dinamitar el proc\xc3\xa9s. D\'una altra, fins i tot m\'atreveixo a dir que ni tan sols amb el pacte fiscal hi estaven d\'acord, ni amb el dret a decidir, ni amb el 9N, ni amb l\'Estat propi." _NEWLINE_El mateix dia, el secretari general d\'Uni\xc3\xb3, Ramon Espadaler, va informar els mitjans de comunicaci\xc3\xb3 que la direcci\xc3\xb3 d\'UDC havia posat en mans dels serveis jur\xc3\xaddics del partit la creaci\xc3\xb3 de la plataforma Hereus UDC 1931." Ho fem per respecte a la milit\xc3\xa0ncia i per respecte a nosaltres mateixos. El que farem \xc3\xa9s actuar en conseq\xc3\xbc\xc3\xa8ncia. Farem les tramitacions oportunes que estableixin els estatuts", va indicar Espadaler._NEWLINE_El 28 de juny del 2015 Uni\xc3\xb3 Democr\xc3\xa0tica de Catalunya va tramitar la baixa com a militant del partit de N\xc3\xbaria de Gispert, president del Parlament de Catalunya i l\xc3\xadder del sector independentista. En una nota de premsa UDC va informar que la ger\xc3\xa8ncia del partit havia rebut un correu electr\xc3\xb2nic de N\xc3\xbaria de Gispert en el qual comunicava que ella i la seva fam\xc3\xadlia havien decidit de no pagar m\xc3\xa9s cap obligaci\xc3\xb3 econ\xc3\xb2mica a UDC com a militants i c\xc3\xa0rrecs electes a partir de l\'u de juliol del 2015. El mateix dia De Gispert assegurava en un comunicat que ni ella ni la seva fam\xc3\xadlia havien sol\xc2\xb7licitat la baixa d\'UDC, tot i que admetia haver sol\xc2\xb7licitat al partit de no fer cap m\xc3\xa9s aportaci\xc3\xb3 mensual com a alt c\xc3\xa0rrec institucional a UDC i donar els diners a la plataforma Hereus UDC 1931.  _NEWLINE_L\'endem\xc3\xa0, el 29 de juny del 2015, el comit\xc3\xa8 de govern d\'Uni\xc3\xb3 es va reunir i va decidir de suspendre de milit\xc3\xa0ncia i de c\xc3\xa0rrecs al si del partit vuit dirigents d\xc3\xadscols del partit, N\xc3\xbaria de Gispert, Antoni Castell\xc3\xa0, Assumpci\xc3\xb3 La\xc3\xaflla, Josep Martorell, Marta Vidal, Merc\xc3\xa8 Jou, Elena Ribera i Joan Recasens\xc2\xa0per 16 vots a favor, 10 en contra i 2 abstencions. El motiu esgrimit pel comit\xc3\xa8 de govern d\'UDC era que els cr\xc3\xadtics havien "manifestat p\xc3\xbablicament una posici\xc3\xb3 contr\xc3\xa0ria a l\'expressada en el consell nacional de conc\xc3\xb3rrer a les eleccions com a Uni\xc3\xb3 i amb el full ruta validat per la milit\xc3\xa0ncia" segons va explicar el secretari general del comit\xc3\xa8 de govern d\'UDC, Ramon Espadaler en una roda de premsa informativa. _NEWLINE_El 8 de juliol del 2015 les executives intercomarcals d\'UDC de la ciutat de Barcelona i de l\'Ebre  i l\'executiva comarcal del Bergued\xc3\xa0 van anunciar la seva dissoluci\xc3\xb3 per discrep\xc3\xa0ncies amb l\'orientaci\xc3\xb3 pol\xc3\xadtica de la direcci\xc3\xb3 nacional. Defensaven el car\xc3\xa0cter plebiscitari de les eleccions del 27-S i que Catalunya pugui esdevenir un Estat independent. L\'endem\xc3\xa0 les executives comarcals del Vall\xc3\xa8s Oriental, del Vall\xc3\xa8s Occidental i del Garaf tamb\xc3\xa9 es van dissoldre. El dia 10 de juliol del 2015 es va afegir l\'executiva comarcal del Ripoll\xc3\xa8s i l\'11 l\'executiva comarcal de l\'Anoia. La majoria dels membres d\'aquestes executives territorials van renunciar a seguir militant a UDC i van decidir d\'integrar-se a la plataforma Hereus UDC 1931. A m\xc3\xa9s, el comit\xc3\xa8 executiu de la Uni\xc3\xb3 de Joves de les comarques de Girona va anunciar la seva dissoluci\xc3\xb3 el 13 de juliol del 2015. _NEWLINE_El diumenge 12 de juliol del 2015 en un acte organitzat a la sala Barts de Barcelona en el qual van assistir un miler de persones el sector independentista d\'Uni\xc3\xb3 Democr\xc3\xa0tica de Catalunya va convertir-se en un partit pol\xc3\xadtic, Dem\xc3\xb2crates de Catalunya. _NEWLINE_En una jornada de debat intern del partit celebrada a Sant Cugat del Vall\xc3\xa8s, el dia 26 de juliol, el seu portaveu nacional, Antoni Castell\xc3\xa0 va anunciar que en 15 dies m\xc3\xa9s de la meitat dels c\xc3\xa0rrecs electes d\'Uni\xc3\xb3 Democr\xc3\xa0tica de Catalunya havien adherit a Dem\xc3\xb2crates de Catalunya. Castell\xc3\xa0 reivindic\xc3\xa0 l\'afiliaci\xc3\xb3 a DC de 22 alcaldes, de 118 regidors, de 15 consellers comarcals i de 5 consellers municipals. Finalment, en unes declaracions a Vilaweb del 9 d\'agost Castell\xc3\xa0 precis\xc3\xa0 que el partit tenia 1.600 voluntaris (militants), 23 alcaldes dels 43 que tenia Uni\xc3\xb3 i 118 regidors dels 191 que tenia Uni\xc3\xb3._NEWLINE_El 7 de novembre de 2015 va celebrar el seu congr\xc3\xa9s fundacional a Cornell\xc3\xa0 de Llobregat del qual en sort\xc3\xad una estructura de partit tradicional._NEWLINE_El 29 de novembre de 2015 es va celebrar el congr\xc3\xa9s fundacional de Joves Dem\xc3\xb2crates de Catalunya, a Barcelona on es van crear les joventuts del partit._NEWLINE_Tot i definir-se com a partit democratacristi\xc3\xa0, en diverses ocasions ha votat en contra dels principis de la democr\xc3\xa0cia cristiana, com ho son el dret dels pares a escollir l\'escola que prefereixen pels seus fills._NEWLINE_El partit ha realitzat diversos actes amb Esquerra Republicana de Catalunya i form\xc3\xa0 part de la seva candidatura a les eleccions al Parlament de Catalunya de 2017. La candidatura d\'Esquerra Republicana obtingu\xc3\xa9 32 diputats, 2 dels quals foren de Dem\xc3\xb2crates.\n_START_SECTION_\nParticipaci\xc3\xb3 en eleccions\n_START_PARAGRAPH_\nEl 30 de juliol, la nova formaci\xc3\xb3 social-cristiana anunci\xc3\xa0 els onze candidats que integrarien la candidatura Junts pel S\xc3\xad per eleccions al Parlament de Catalunya del 27 de setembre del 2015. Per la circumscripci\xc3\xb3 de Barcelona s\xe2\x80\x99hi integraren a la llista els seg\xc3\xbcents candidats: Antoni Castell\xc3\xa0, Titon La\xc3\xaflla, Merc\xc3\xa8 Jou, Daniel Serrano, Raimon Carrasco, fill de Manuel Carrasco i Formiguera, Joan Rigol i N\xc3\xbaria de Gispert. Per la circumscripci\xc3\xb3 de Girona Elena Ribera i Miquel Rovira. Per la circumscripci\xc3\xb3 de Tarragona i Terres de l\xe2\x80\x99Ebre Carles Prats i Roger Pedret. Va sortir electe l\'actual president de la Comissi\xc3\xb3 d\'economia i hisenda del parlament, Antoni Castell\xc3\xa0, i posteriorment, despr\xc3\xa9s d\'algunes ren\xc3\xbancies, van entrar els diputats, Carles Prats, i Assumpci\xc3\xb3 La\xc3\xaflla_NEWLINE_Va conc\xc3\xb3rrer a les eleccions generals espanyoles de 2015 en coalici\xc3\xb3 amb Converg\xc3\xa8ncia Democr\xc3\xa0tica i Reagrupament amb Democr\xc3\xa0cia i Llibertat. On va aconseguir un senador, Jordi Souto, i una congressista, Elena Ribera._NEWLINE_Va ser un dels partits que va impulsar el refer\xc3\xa8ndum sobre la independ\xc3\xa8ncia de Catalunya de l\'1 d\'octubre, fent campanya a favor del s\xc3\xad. Hi va participar a trav\xc3\xa9s dels diversos interventors arreu del pa\xc3\xads durant la jornada electoral._NEWLINE_En les Eleccions al Parlament de Catalunya del 2017 hi va c\xc3\xb3ncorrer dins de la coalici\xc3\xb3 amb ERC (ERC-CatS\xc3\xad) sortint escollit Antoni Castell\xc3\xa0 com a diputat i, posteriorment, Assumpci\xc3\xb3 La\xc3\xaflla._NEWLINE_En les eleccions municipals del 2019,  Dem\xc3\xb2crates dona suport a les prim\xc3\xa0ries obertes independentistes (Prim\xc3\xa0ries Catalunya) que se celebren en diversos municipis de Catalunya impulsades per l\'Assemblea Nacional Catalana i ideades per Jordi Graupera i Garcia-Mil\xc3\xa0.'